Maxitaxi Driver

Maxitaxi Driver er en norsk mørk humorserie fra 2021. Serien består av seks episoder og hadde premiere på NRK TV fredag 4. februar 2021. Serien handler om maxitaxi-sjåføren Jan Egil Svensen fra Oslo som rygger ned McDonald's-ansatte Nadia, og som prøver å skjule det. Serien er skrevet av Steinar Sagen, forfatteren Erlend Loe og Per Harald Kårstad. Sagen spiller også hovedrollen som Jan Egil.

Handling 
Steinar Sagen spiller maxitaxi-sjåføren Jan Egil Svensen, en traust, middelaldrende type uten kjæreste og egen familie. I stedet bor han fortsatt i kjelleren til moren Brita (Jannik Bonnevie) på Ammerud i Oslo. Jan Egils far, Jørn, døde for flere år siden. Farens venn, Jimmy (Duc Mai-The), dukker også opp i serien. Faren og Jimmy møttes da de begge jobbet på en plattform i Ekofiskfeltet.
 
Jan Egil går i gruppeterapi for ensomhet, og han er hemmelig betatt av Nadia Koslowa (Valentina Alexeeva) som jobber i drive through-en på McDonald's. En kveld rygger han henne ned ved et uhell og kjører henne til sykehus. Nadia har pådratt seg en kneskade og husker ingenting fra ulykken. Jan Egil velger å holde det hemmelig for henne og politiet at det var han som rygget henne ned.

Taxikollega og kompisen Abdul «Dullis» (Yusuf Toosh Ibra) ber Jan Egil innstendig om å fortelle Nadia om at det var han som kjørte henne ned. Men før han rekker det, dukker Nadias kriminelle ekskjæreste Marko (Mikkel Bratt Silset) opp på sykehuset. Nadia får Jan Egil til å kjøre henne hjem, og de to utvikler etter hvert et vennskap.

Parallelt med disse hendelsene er politietterforskerne Wilma og Khalid (Trine Wiggen og Ravdeep Singh Bajwa) i gang med å etterforske påkjørselen. Sjefen ber dem droppe saken, men Wilma trosser ordren og etter hvert begynner nettet å snøre seg rundt Jan Egil.

Om serien 

Serien spiller på en rekke stereotypier og helter som ordner opp når politiet velger å ikke etterforske en sak. Serien spiller også på kontrastene mellom Oslo øst og vest, der den sossete jusstudenten Johannes Beck (Tarjei Sandvik Moe) møter Jan Egil som kommer fra Ammerud i Oslo øst.  

Jan Egils sjef har tatt inn inn unge Kristian (Alfred Ekker Strande) gjennom et NAV-tiltak. Det viser seg at Kristian blir radikalisert under Ben Reza (Kim Sørensen), men avradikaliseres igjen på slutten av serien.  

Maxitaxi driver tar også opp temaer som ensomhet, blant annet i samtalegruppen som Jan Egil går i. Blant personene i gruppen er lederen (Tove Kampestuen Heyerdahl) og karakterene Svein (Bernhard Arnø), Lasse (Harald Kolaas) og Steffen (Joachim Rafaelsen).

Mottakelse 
Serien ble anmeldt av Dagbladet til terningkast 5, Aftenpostens anmelder ga terningkast 3, mens Dagsavisen ga serien terningkast 4.

Serien ble nominert til Seriekritikerprisen 2021 i klassen beste norske komedie.

Episoder 
 Da han traff henne – forbrytelsen skjer
 Bit til det knaser – fornedrelsen
 Hevn og hygge – tar opp kampen
 Krise og seier – 
 Terteskjell med fiskepudding –
 En womanizer og en grevlingmann – terrorforsøk, bortføring og til slutt seier

Referanser

Eksterne lenker 
 
 

Norske krimserier
Norske thrillerserier
TV-produksjoner på NRK
Norske TV-serier fra 2020-årene